CELEX: 32017D2409
Language: fi
Date: 2017-12-18 00:00:00
Title: Neuvoston täytäntöönpanopäätös (EU) 2017/2409, annettu 18 päivänä joulukuuta 2017, luvan antamisesta Ruotsille soveltaa alennettua valmisteverokantaa eräillä Pohjois-Ruotsin alueilla sijaitsevien kotitalouksien ja palveluyritysten kuluttamaan sähköön direktiivin 2003/96/EY 19 artiklan mukaisesti

21.12.2017   
            
            
               FI
            
            
               Euroopan unionin virallinen lehti
            
            
               L 342/10
            
         NEUVOSTON TÄYTÄNTÖÖNPANOPÄÄTÖS (EU) 2017/2409,
   annettu 18 päivänä joulukuuta 2017,
   luvan antamisesta Ruotsille soveltaa alennettua valmisteverokantaa eräillä Pohjois-Ruotsin alueilla sijaitsevien kotitalouksien ja palveluyritysten kuluttamaan sähköön direktiivin 2003/96/EY 19 artiklan mukaisesti
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY (1) ja erityisesti sen 19 artiklan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Neuvoston täytäntöönpanopäätöksessä 2012/47/EU (2) annetaan Ruotsille direktiivin 2003/96/EY 19 artiklan mukainen lupa soveltaa 31 päivään joulukuuta 2017 saakka alennettua valmisteverokantaa eräillä Pohjois-Ruotsin alueilla sijaitsevien kotitalouksien ja palveluyritysten, jäljempänä ”edunsaajat”, kuluttamaan sähköön.
            
         
               (2)
            
            
               Ruotsi pyysi 10 päivänä toukokuuta 2017 päivätyllä kirjeellä lupaa jatkaa alennetun valmisteverokannan soveltamista edunsaajien kuluttamaan sähköön toisen kuusivuotiskauden ajan 31 päivään joulukuuta 2023 saakka. Alennus saa olla enintään 96 Ruotsin kruunua megawattitunnilta. Ruotsi lähetti lisätietoja ja selvennyksiä 1 päivänä syyskuuta 2017 päivätyllä kirjeellä.
            
         
               (3)
            
            
               Asianomaisilla maantieteellisillä alueilla lämmityskustannukset ovat keskimäärin 30 prosenttia korkeammat kuin muualla maassa pidemmän lämmityskauden vuoksi. Edunsaajien sähkökustannusten alentaminen kaventaa kuluttajille aiheutuvien kokonaislämmityskustannusten eroa Pohjois-Ruotsin ja muun maan välillä. Toimenpide edistää siis alue- ja koheesiopolitiikkaan liittyvien tavoitteiden saavuttamista. Veronalennus ei saisi olla suurempi kuin mikä on tarpeen asianomaisilla maantieteellisillä alueilla sijaitseville kotitalouksille ja palveluyrityksille aiheutuvien ylimääräisten lämmityksen yksikkökustannusten korvaamiseksi.
            
         
               (4)
            
            
               Alennettujen valmisteverokantojen olisi oltava korkeammat kuin direktiivin 2003/96/EY 10 artiklassa säädetyt vähimmäisverokannat.
            
         
               (5)
            
            
               Kun otetaan huomioon toimenpiteen kohteena olevien alueiden syrjäinen luonne sekä se, että alennus ei saisi olla suurempi kuin Pohjois-Ruotsissa syntyvät ylimääräiset lämmityskustannukset ja että alennus koskisi ainoastaan kotitalouksia ja palveluyrityksiä, toimenpiteen ei odoteta aiheuttavan merkittäviä kilpailun vääristymiä eikä muutoksia jäsenvaltioiden väliseen kauppaan.
            
         
               (6)
            
            
               Toimenpiteen hyväksymistä voidaan näin ollen perustella sisämarkkinoiden moitteettomalla toiminnalla ja terveen kilpailun varmistamisella. Se on myös unionin kansanterveys-, ympäristö-, energia- ja liikennepolitiikan mukainen.
            
         
               (7)
            
            
               Direktiivin 2003/96/EY 19 artiklan 2 kohta huomioon ottaen kunkin kyseisen artiklan nojalla myönnetyn luvan on oltava ajallisesti tarkkaan rajoitettu. Jotta edunsaajat saisivat riittävän varmuuden, lupa olisi myönnettävä kuudeksi vuodeksi. Tämä päätös ei vaikuta valtiontukea koskevien unionin sääntöjen soveltamiseen.
            
         
               (8)
            
            
               Päätöksen 2012/47/EU nojalla annetun luvan voimassaolon olisi jatkuttava, jottei kyseisen päätöksen voimassaolo pääty ennen tämän päätöksen voimaantuloa,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Ruotsille annetaan lupa soveltaa alennettua valmisteverokantaa liitteessä luetelluissa kunnissa sijaitsevien kotitalouksien ja palveluyritysten kuluttamaan sähköön.
   Tällainen kansallisesti sovellettavasta sähkön yleisestä valmisteverokannasta myönnettävä alennus ei saa olla suurempi kuin mikä on tarpeen pohjoisen sijainnin aiheuttamien ja Ruotsin muita osia korkeampien lämmityskustannusten korvaamiseksi, eikä se saa olla enemmän kuin 96 Ruotsin kruunua megawattitunnilta.
   2.   Alennettujen verokantojen on oltava direktiivissä 2003/96/EY säädettyjen vaatimusten ja erityisesti sen 10 artiklassa vahvistettujen vähimmäisverokantojen mukaiset.
   2 artikla
   Tämä päätös tulee voimaan päivänä, jona se annetaan tiedoksi.
   Sitä sovelletaan 1 päivästä tammikuuta 2018 alkaen 31 päivään joulukuuta 2023 saakka.
   3 artikla
   Tämä päätös on osoitettu Ruotsin kuningaskunnalle.
   
      Tehty Brysselissä 18 päivänä joulukuuta 2017.
      
         
            Neuvoston puolesta
         
         
            Puheenjohtaja
         
         K. SIMSON
      
   
   
      (1)  EUVL L 283, 31.10.2003, s. 51.
   
      (2)  Neuvoston täytäntöönpanopäätös 2012/47/EU, annettu 24 päivänä tammikuuta 2012, luvan antamisesta Ruotsille soveltaa alennettua verokantaa eräillä Pohjois-Ruotsin alueilla sijaitsevien kotitalouksien ja palveluyritysten kuluttamaan sähköön direktiivin 2003/96/EY 19 artiklan mukaisesti (EUVL L 26, 28.1.2012, s. 33).
   
      LIITE
      
                  Alueet
               
               
                  Kunnat
               
            
                  Norrbottenin lääni
               
               
                  Kaikki kunnat
               
            
                  Västerbottenin lääni
               
               
                  Kaikki kunnat
               
            
                  Jämtlandin lääni
               
               
                  Kaikki kunnat
               
            
                  Västernorrlandin lääni
               
               
                  Sollefteå, Ånge, Örnsköldsvik
               
            
                  Gävleborgin lääni
               
               
                  Ljusdal
               
            
                  Taalainmaan lääni
               
               
                  Malung-Sälen, Mora, Orsa, Älvdalen
               
            
                  Värmlannin lääni
               
               
                  Torsby